**ԱՐՑԱԽԻ ԼՐԱՏՎԱԴԱՇՏԻ ՆԵՐԿԱ ՎԻՃԱԿԻ ԵՎ**

**ՏԵՂԵԿԱՏՎԱԿԱՆ ՊԱՏԵՐԱԶՄԻՆ ԱՌՆՉՎՈՂ ՈՐՈՇ ԽՆԴԻՐՆԵՐԻ ՄԱՍԻՆ**

Հարգելի գործընկերներ

Նախքան տեղեկատվական պատերազմի` իմ կողմից նկատված խնդիրներին անդրադառնալը, նպատակահարմար եմ գտնում համառոտ անդրադառնալ արցախյան լրատվադաշտի ներկա վիճակին:

ԼՂՀ-ում օրենքով չկա գրաքննություն, չկան թույլատելիության եւ անթույլատրելիության սահմանագծեր, լրագրողները չեն հետապնդվում գաղափարական որեւէ ուղղվածություն դավանելու կամ արտահայտած ազատ մտքերի համար: Հանրապետությունում գործում են «Զանգվածային լրատվության մասին» եւ «Տեղեկատվության ազատության մասին» օրենքները, որոնք լավ բազա են ազատ խոսքի ապահովման համար: Այդուհանդերձ, Արցախում լրատվական դաշտն այսօր դժվար է կայացած համարել: Շատ դեպքերում, մամուլում տեղ գտած անգամ քննադատական բնույթի հրապարակումները «դատարկ կրակոցի» արդյունք ունեն. բարձրացված շատ հարցեր հաճախ անարձագանք են մնում: Այն, ինչ կոչվում է լրագրողական հետաքննություն, ցավոք, Արցախում դեռեւս բացակայում է:

Հանրապետությունում լույս տեսնող թերթերն ունեն նվազ բաժանորդագրություն: Դա մասամբ պատճառաբանվում է հրատարակված օրինակների առաքումների դժվարություններով: Բացառությամբ «Ազատ Արցախ» հանրապետական /որը լույս է տեսնում շուրջ 700 օրինակ տպաքանակով/, եւ «Լուսարար» կրթամշակութային թերթի, որը լույս է տեսնում ավելի քան 3.000 օրինակ տպաքանակով ու տարածվում է բացառապես բաժանորդագրությամբ, մյուս պարբերականները շրջաններ, հատկապես ծայրամասային բնակավայրեր չեն հասնում: Հանրապետության գյուղերի գերակշիռ մասում քիչ տեղեկություն ունեն տեղական /նաեւ հայաստանյան/ մյուս լրատվամիջոցների գոյության մասին: Ինտերնետը ոչ բոլորին մատչելի լինելու պատճառով, շրջաններում բնակչության մեծ մասը զրկված է նաեւ թերթերի էլեկտրոնային տարբերակներին կամ էլեկտրոնային լրատվամիջոցներին ծանոթանալու հնարավորությունից:

Արցախում լույս տեսնող թերթերի հրատարակչական ծախսերը մի քանի անգամ ավել են, քան հրատարակությունից ստացվող եկամուտները: Փորձել ենք համապատասխան լծակների միջոցով ազդել տպարանների վրա, որպեսզի վերջիններս տպագրական ծախսերը սահմանեն ռեալ ու ողջամիտ հաշվարկների վրա: Մեր ջանքերն այդ ուղղությամբ պարզապես զրոյական արդյունք են տվել:

Այսօր ԼՂՀ-ում չկա ամենօրյա թերթ: Դրա անհրաժեշտությունն արդեն հասունացել է, քանզի երկրում տեղի ունեցող հասարակական-քաղաքական, սոցիալ-տնտեսական ու մշակութային շարժընթացների աննախադեպ ակտիվացումը պահանջում է տեղեկատվությունների մատուցման համարժեք օպերատիվություն: Քանիցս առաջարկել ենք իշխանություններին «Ազատ Արցախ» հանրապետական թերթը դարձնել ամենօրյա /շաբաթը 5 անգամ պարբերականությամբ/: Դրանով իսկ, մասամբ կլուծվի մասնագիտական գործունեությամբ չզբաղված լրագրողների համար լրացուցիչ աշխատատեղեր բացելու խնդիրը, որն առանձնապես արցախյան բուհերի շրջանավարտների համար լուրջ պրոբլեմ է հանդիսանում:

ԼՂՀ-ում գործում է ընդամենը մեկ հեռուստաընկերություն` Արցախի հանրային հեռուստատեսությունը: Մրցակցության բացակայությունը հնարավորություն չի տալիս ԱՀՀ-ին լավագույնս դրսեւորելու իր ներուժը: Բացի այդ, հանրային հեռուստատեսության հատկապես երիտասարդ լրագրողներն ըստ մասնագիտական ուղղվածության որակավորում չեն ստանում արտերկրում կամ թեկուզեւ Հայաստանի Հանրապետությունում: Արդյունքում` հեռուստատեսային թողարկումները միապաղաղ են, բառիս բուն իմաստով չեն բավարարում ժամանակակից հեռուստադիտողի պահանջները:

Նույնն է վիճակը նաեւ ռադիոլրագրության բնագավառում: Ավելորդ չենք համարում հիշեցնել` ռադիոն ոչ միայն զուտ տեղեկատվական, այլեւ էքստրեմալ դեպքերում բնակչությանը հրատապ հաղորդագրություններ մատուցելու զանգվածային լրատվամիջոց է, որի դերը ռազմա-գաղափարական հակամարտության ռեժիմում գտնվող ԼՂՀ-ի համար խիստ նշանակալից է: Ինչ մնում է մասնավոր ռադիոկայաններին, ապա այդպիսիք, մեր տվյալներով, 5-ն են: Դրանք հիմնականում ժամանցային-երաժշտական են, որտեղ բացակայում են տեղեկատվական թողարկումները: Այդ ռադիոկայանները գոյատեւում են բացառապես գովազդների հաշվին, ինչը լիարժեք չի ապահովում վերջիններիս նյութական բավարարվածությունը: Ռադիոգովազդներն ի համեմատ հեռուստագովազդների` քիչ պահանջված են Արցախում եւ ունեն ավելի ցածր գնային պահանջարկ:

Այսօր ԼՂՀ-ում, բացի «Karabakh-open. Info» էլեկտրոնային պարբերականից, ցավալիորեն գոյություն չունի այլ էլեկտրոնային բազմալեզու, պրոֆեսիոնալ լրատվամիջոց: Ադրբեջանի հետ տեղեկատվական պատերազմի պայմաններում նման լրատվամիջոցների առկայությունը գերկարեւոր ենք համարում:

Երկրի ներքին եւ արտաքին կյանքում տեղի ունեցող իրադարձություննների վերաբերյալ ազգաբնակչության իրազեկվածությունը, մանավանդ Ղարաբաղի դեպքում, կարեւոր պահ է: Մինչդեռ այսօր Ղարաբաղում դեռեւս ունենք բնակավայրեր, որտեղ հնարավորություն չունեն դիտելու հայկական հեռուստաալիքներ, եւ այդ գյուղերի բնակիչները ստիպված ադրբեջանական հեռուստաալիքներ են դիտում` դրանից բխող անցանկալի հետեւանքներով: Եվ եթե խոսում ենք քարոզչական պատերազմի մասին, ինչը վերջին ժամանակներս առավել հաճախ հոլովվող թեմա է դարձել, ապա պետք է ելնենք նաեւ հիշյալ իրողություններից:

Առհասարակ, քարոզչության բնագավառում մենք շատ ետ ենք մնում Ադրբեջանից: Խոսքը ոչ միայն այս ուղղությամբ սակավ նյութական ներդրումների մասին է, ինչն անհրաժեշտ է նպատակասլաց քարոզչություն ծավալելու համար, այլեւ այսպես կոչված` տեղեկատվական ռազմավարության մասին: Եթե երկրում չկան ռազմավարական ուսումնասիրություններով զբաղվող հիմնարկներ, չկան արհեստավարժ վերլուծական կենտրոններ, ապա քարոզչական պայքարը վերածվում է տարերային շարժման: ԼՂՀ-ում տեղեկատվական դաշտը համակարգող պետական առանձին մարմին գոյություն ունեցել է 1990-ական թվականների կեսերին, ի դեմս մամուլի դեպարտամենտի: Այն հետագայում փակվել է, եւ ոլորտի համակարգումը փաստացի հասարակական կարգով իրականացվում է լրագրողական կառույցների կողմից:

Հանրապետության բարձր իշխանությունների հետ մի հանդիպման ժամանակ խոսելով հիշյալ խնդիրների շուրջ, վիճակը նմանեցրել ենք ֆիդայական շարժման. այսինքն` կա հայրենասիրական ուժ, կամք եւ այլն, բայց չկա համակարգված պայքար: Տեղեկատվական պատերազմում, ինչպես բոլոր պատերազմների դեպքում, պետք է ունենալ կանոնավոր բանակ` համապատասխան կառույցներով: Մեր այս մտահոգությունն ըմբռնումով է ընդունվել, գաղափարը խրախուսվել է, սակայն ինչպես ասում են` սայլը տեղից դեռ չի շարժվում:

Արդյո՞ք մենք լիարժեք ենք օգտագործում սփյուռքի տեղեկատվական ներուժը: Ես դժվարանում եմ հիշատակել սփյուռքյան մի լրատավամիջոց, որը Ղարաբաղում թղթակցային կետ ունենա: Բայց ո՞վ պիտի ավելի ստույգ տեղեկատվություն փոխանցի Արցախից, եթե ոչ` արցախցի լրագրողը: Ի դեպ, սա վերաբերում է նաեւ հայաստանյան ԶԼՄ-ներին. քիչ լրատվամիջոցներ ունեն իրենց տեղեկատվական հենակետերը ԼՂՀ-ում: Կա ղարաբաղյան` առաջին աղբյուրից ստացված տեղեկատվությունը օտար լսարանի համար փոխանցելու խնդիր: Անգամ ամենաարժեքավոր ինֆորմացին, նպատակային հասցեավորում չունենալու պատճառով, անթիրախ արձակված գնդակի նման անիմաստ կորչում է: Արցախի մասին հավաստի տեղեկատվությունները օտարալեզու լսարանին փոխանցելու առաքելությունը կարող են ոչ միջնորդավոորված ձեւով իրականացնել հենց սփյուռքի լրատվամիջոցները` ուղղակի կապ պահպանելով առաջին աղբյուրի հետ: Կարծում եմ, դա այնքան էլ բարդ խնդիր չէ: Վերջերս Ստեփանակերտում կազմակերպված լրագրողական մի միջոցառման ժամանակ, ի թիվս այլ հարցերի, քննարկել ենք նաեւ արտերկրի ԶԼՄ-ների խմբագիրների հետ գործնական կապեր հաստատելու մի ծրագիր, մասնավորապես, Խմբագիրների խորհուրդ ստեղծելու ձեւով: Գաղափարը ենթադրում է արցախյան ու սփյուռքյան լրատվամիջոցների խմբագիրների պարբերաբար օն-լայն հանդիպումներ skype-ի միջոցով ու առկա խնդիրների քննարկում, այդ թվում` տեղեկատվությունների փոխանակում: Ի վերջո, ոչ միայն սփյուռքը պիտի իրազեկված լինի Արցախում տեղի ունեցող իրադարձությունների մասին, այլ նաեւ արցախցին պետք է իմանա, թե ինչ խնդիրներով ու հոգսերով են ապրում այսօր սփյուռքի մեր եղբայրներն ու քույրերը:

Գաղափարն այդ հիմա էլ օրակարգում է, եւ համաժողովը լավագույն հնարավորություն է խնդիրը գործնական դաշտ տեղափոխելու համար: Ես անչափ ուրախ կլինեի, եթե հիշյալ գաղափարը ոգեշնչեր նաեւ սփյուռքից ժամանած իմ գործընկերներին: Արցախի ժուռնալիստների միությունը պատրաստ է աջակցելու տվյալ ուղղությամբ իրականացվող ցանկացած նախաձեռնության:

Շնորհակալություն:

ԿԻՄ ԳԱԲՐԻԵԼՅԱՆ

Արցախի ժուռնալիստների միության

վարչության նախագահ